**Prop de 300 joves del Prat participen en una activitat per promoure la conducció segura**

**Fundació Mutual de Conductors ha organitzat l’activitat “Canvi de marxa”, en col·laboració amb l’Ajuntament del Prat i el Servei Català de Trànsit.**

Fins a 275 estudiants del municipi del Prat de Llobregat han participat en l’activitat “Canvi de marxa”, celebrada a l’Auditori del Cèntric Espai Cultural aquest dimarts, 27 de febrer.

**“Canvi de marxa**” és una activitat educativa, impulsada per la fundació privada sense ànim de lucre **Mutual de Conductors**  amb el suport del Servei Català de Trànsit i la col·laboració de l’Ajuntament i la Policia Local del Prat de Llobregat, que té l’objectiu de conscienciar els joves d’entre 14 i 18 anys sobre les causes i conseqüències dels accidents de trànsit, així com fomentar conductes responsables i d’autoprotecció en aquest tram d’edat.

En l’activitat d’aquest dimarts, hi ha participat estudiants de 1er i 2on de Batxillerat dels instituts Baldiri Guilera i Estany de la Ricarda. Per part de Fundació Mutual de Conductors, hi han assistit el seu president i vicepresident, Joan Badenes i Jordi Herms, respectivament. Per part de l’Ajuntament del Prat, hi ha assistit el tinent d’alcalde de Seguretat Ciutadana, Manteniment i Serveis Urbans, Joaquim Bartolomé; i l’inspector en cap de la policia local, Ramon Dosaigues.

**Una acció de sensibilització a partir del teatre, l’audiovisual i testimonis reals**

El nom “Canvi de marxa” apel·la a la moderació dels joves sobretot durant les activitats de lleure nocturnes. El projecte consisteix en la representació fictícia d’una conversa entre dues germanes, una de les quals presencia un accident de trànsit quan es dirigeix en cotxe cap a la discoteca i truca a l’altra i li explica com ha procedit per avisar les autoritats i socórrer els afectats. Durant el seu relat, s’intercalen vídeos informatius i també testimonis reals d’un policia, un bomber i d’un membre del Sistema d’Emergències Mèdiques (SEM), que expliquen la seva experiència professional com a cossos d’emergència que s’ocupen de la gestió més immediata d’un accident. Així mateix, també es recullen els testimonis reals d’una persona que ha patit un sinistre i d’un familiar d’una víctima, que, al seu torn, mostren les conseqüències que tenen els accidents per als propis afectats i per les persones més pròximes.

La Fundació Mutual de Conductors i el Servei Català de Trànsit pretenen que tant aquesta representació fictícia com els testimoniatges reals serveixin per prendre consciència sobre factors de risc tals com l’alcohol, les drogues, els medicaments, les distraccions, les presses, la fatiga, o l’excessiva laxitud dins del vehicle. A més, també volen promoure l’autoprotecció dels joves davant dels riscos a la via pública, així com infondre la responsabilitat d’actuar, si cal, per garantir sempre una mobilitat segura. En definitiva, es tracta que les noves generacions s’eduquin en la prevenció de la sinistralitat i l’adquisició de conductes que els protegeixin dels potencials perills a l’hora de desplaçar-se.

**El Prat de Llobregat, 28 de febrer de 2018**